Úrad vlády SR						 Na rokovanie vlády SR
Sekcia hospodárskej politiky					 dňa 4.9.2002
									 k číslu: 5597/2002 
									 k bodu: 12

S t a n o v i s k o

k Správe Koncepcia likvidácie starých environmentálnych záťaží a jej Dodatku

I.

Materiál na rokovanie vlády SR predkladá minister životného prostredia na základe Plánu práce vlády SR na rok 2002. 

	Materiál obsahuje návrh uznesenia, predkladaciu správu, koncepciu, prílohy, vyhodnotenie pripomienkového konania, doložku, návrh komuniké a dodatok, ktorého predmetom je vyhodnotenie pripomienkového konania.

	Staré environmentálne záťaže, ako sú skládky odpadov, banské diela, haldy, odkaliská, priemyselné areály, znečistené zeminy a podzemné vody a problémy spojené s ich odstraňovaním možno považovať za jednu z najproblematic-kejších oblastí ochrany životného prostredia. V predkladacej správe sa konštatuje, že aj keď sa environmentálnym záťažiam venuje pozornosť už niekoľko rokov,  chýba v tejto oblasti ucelená koncepcia, ktorá by stanovovala základný rámec pre zavedenie systematického prístupu k riešeniu daného problému. 

Predložená koncepcia likvidácie starých environmentálnych záťaží má ambíciu vyplniť túto medzeru. 

Materiál obsahuje doložku finančných, ekonomických, environmentálnych vplyvov a vplyvov na zamestnanosť. Treba však poznamenať, že rovnaký text doložky je priložený aj k materiálu Návrh na zrušenie niektorých úloh z uznesenia vlády SR č. 1196/2001 k správe o stave odstraňovania ekologických dôsledkov pobytu bývalej Sovietskej armády na území SR, ktorý bol doručený na Úrad vlády SR a bude zaradený na  rokovanie vlády. 

II.

V rámci medzirezortného pripomienkového konania bolo oslovených 32 subjektov, z ktorých 21 nemalo pripomienky. Ostatné subjekty uplatnili 19 pripomienok, z ktorých 6 nebolo akceptovaných. Rozpor vyplývajúci zo zásadnej pripomienky MO SR bol odstránený vzájomných prerokovaním 14. 8. 2002.

III.

	Predložená koncepcia, ktorej hlavným cieľom je stanoviť základný rámec pre systematické riešenie problému starých environmentálnych záťaží v Slovenskej republike, obsahuje 5 cieľov rozpracovaných do 19 čiastkových úloh (príloha č. 2). Úlohy majú interdisciplinárny charakter a riešené by mali byť prostredníctvom riadiaceho výboru zloženého z generálnych riaditeľov sekcií príslušných ministerstiev a pracovnej komisie (návrh uznesenia vlády SR).   

V koncepcii sa na likvidáciu starých environmentálnych záťaží uvažuje v priebehu rokov 2003 až 2010 vynaložiť približne 12 mld. Sk (str. 8).  Presnejšia špecifikácia finančných potrieb v jednotlivých rokoch by mala byť predložená na rokovanie vlády SR v osobitnej správe. 

V súvislosti s  financovaním starých environmentálnych záťaží je potrebné upozorniť  na uznesenie vlády SR č. 790/2001, ktoré bolo prijaté k návrhu štátneho rozpočtu na rok 2002 a v ktorom sa súhlasí s vyčlenením časti zdrojov z privatizácie v roku 2002 na riešenie starých dlhov v životnom prostredí v objeme do 2 mld. Sk (bod B.7.).  V bode C. 19. tohto uznesenia bolo uložené ministrovi životného prostredia, aby použil prostriedky podľa bodu B.7. na riešenie starých dlhov v životnom prostredí do 31.12.2002. Koncepcia sa o tomto uznesení ani o možnom využití spomínaných prostriedkov nezmieňuje, preto by bolo podľa nášho názoru vhodné, aby na túto pripomienku reagoval predstaviteľ Ministerstva životného prostredia SR na rokovaní vlády. 

Okrem tejto pripomienky nemáme k predloženej koncepcii žiadne ďalšie,  a preto odporúčame vláde SR koncepciu schváliť a po formálnej úprave (aktualizovať termín v bode B.2., upraviť názov materiálu na „Koncepcia likvidácie starých environmentálnych záťaží“ a tento uplatniť aj v názve návrhu uznesenia vlády a v jeho bode A.1.) prijať upravený návrh uznesenia. 

Bratislava  27. 8.2002